# Ježiš formuje spoločenstvo svojich učeníkov – 1

Mt 18,1-5

V tú hodinu pristúpili k Ježišovi učeníci a pýtali sa: "Kto je podľa teba najväčší v nebeskom kráľovstve?" On zavolal k sebe dieťa, postavil ho medzi nich a povedal: "Veru, hovorím vám: Ak sa neobrátite a nebudete ako deti, nevojdete do nebeského kráľovstva. Kto sa teda poníži ako toto dieťa, ten je najväčší v nebeskom kráľovstve.  A kto prijme jedno takéto dieťa v mojom mene, mňa prijíma.

Život spoločenstva Ježišových učeníkov prežíval rôzne okamihy. 18. kapitola Matúšovho evanjelia nám prináša správu o učeníkoch, ktorí sa dávajú do intenzívneho rozhovoru s Ježišom o tom, kto je v nebeskom kráľovstve najväčší. Ponorme sa aj my do tejto state a pokúsme sa načerpať z jej bohatstva.

*V tú hodinu.* Hoci tieto slová majú vo väčšine prípadov všeobecný charakter, niektoré preklady tejto konkrétnej state hovoria *v tú istú hodinu.* Preto Origenes, veľký komentátor Písma prvých kresťanských storočí, odporúča pozrieť sa do predchádzajúcej kapitoly, v ktorej sa dozvedáme, že Ježiš so svojimi učeníkmi sa nachádzajú v Kafarnaume (Mt17,24) v dome (Mt 17,25), ktorý s najväčšou pravdepodobnosťou bol Petrov dom. Sme teda spolu s Ježišom a jeho učeníkmi v Petrovom dome, kde sa často odohrávali Ježišove intímne katechézy, určené len pre jeho učeníkov a nie pre širokú verejnosť[[1]](#footnote-1).

Učeníci nám dávajú príklad a povzbudenie. *Oni si nachádzajú čas prísť za Ježišom* *osobnejšie*, prísť za ním so svojim problémom. To nás opäť môže povzbudiť **k intenzívnej modlitbe** a **k účasti na duchovných obnovách**, ktoré vyjadrujú práve tento náš postoj. My sme s Ježišom, ale zároveň vieme, že je potrebné v niektorých chvíľach prísť k nemu bližšie, hovoriť s ním intenzívnejšie. Je tiež dôležité prichádzať k nemu s nejakou otázkou. S čím prichádzaš ty na túto duchovnú obnovu? Máš nejakú otázku? Kto chce mať väčší osoh z duchovných obnov, mal by na ňu prichádzať s otázkami, ktoré sa v živote zbierajú. Zbiera ich však len ten, kto si pravidelne spytuje svedomie. Ak však považujeme spytovanie svedomia len za okamih, kedy objavujeme zlo a omyly, tak veľmi v tejto oblasti nepokročíme. V spytovaní svedomia je potrebné „spytovať sa“, teda klásť si otázky. O Bohu, o sebe, o blížnych, o živote. Zaiste tam spoznáme aj svoje previnenia, ale môžeme objaviť aj niečo viac.

Učeníci sú nám aj povzbudením, nakoľko prichádzajú s otázkou, ktorá má v sebe nádych veľkej nezrelosti. Oni sa stále sa zaoberajú tým, kto je veľký. Ježiš však vie využiť aj naše biedne otázky na to, aby nám dal veľké odpovede.

*Najväčší v nebeskom kráľovstve.* V tejto otázke Ježišových učeníkov sa skrýva niečo ľudské i Božie. To ľudské ich ťahá k hľadaniu veľkosti, to Božie je, že majú pred očami Božie kráľovstvo. Ako často je to poprepletané aj v nás: na jednej strane hľadáme veci Božie a na druhej strane sme tak ľudskí, tak zaujatí našimi predstavami, našim presvedčením, že v Božích veciach musíme byť veľkými. Možno podobne ako učeníci, máme pred očami skutočnosti, ktoré sa odohrávajú: Ježiš vyznačil Petra prvenstvom, ale zároveň ho veľmi prísne napomenul (Mt 16), potom si vybral troch, Petra, Jakuba a Jána, aby ho sprevádzali na horu Tábor (Mt 17). Ostatní učeníci sa teda mohli pýtať: Kto je teda väčší? Peter alebo synovia Zebedejovi?[[2]](#footnote-2) Záver 17. kapitoly zase prináša veľmi zaujímavú a originálnu príhodu o tom, ako Ježiš a Peter spolu platia chrámovú daň. Peter má uloviť rybu, v ktorej nájde statér, teda presne 4 drachmy, pričom daň bola dve drachmy na hlavu. Toto opäť vyjadruje Petrove prvenstvo a veľmi intímne spoločenstvo s Ježišom.

Uprostred nášho saleziánskeho apoštolského života sa tiež všeličo deje. Všímame si, čo kto robí, kto aký je. Kto sa dostáva do popredia a čo si máme o ňom myslieť. Veď aj ten najvýznamnejší má svoje chyby.

*Zavolal k sebe dieťa.* Na prvom mieste nás Ježiš učí, že na otázky nemusí vždy odpovedať priamo slovami, diskusiou na daný problém. Koho to teda zavolal? Malé dieťa, väčšie dieťa? Exegéti poznamenávajú, že dieťa, tak ako je tu na tomto mieste použité, označuje aj otroka, sluhu. Mladí v domoch vtedajších čias, v rodinách, nemali svoje práva, ale mali svoje povinnosti. Pri slove dieťa teda nemusíme mať pred očami len malé stvorenie do 7 rokov s jeho pozitívnymi črtami otvorenosti. Môžeme v ňom vidieť toho, kto v dome nemal nijaké práva, iba povinnosti, kto nič neznamenal a mal iba poslúchať a konať, čo sa mu povie.

*Postavil ho medzi nich.* Niektoré preklady hovoria **postavil ho do stredu** svojich učeníkov. V centre komunity je Ježiš, on si však berie toho najmenej významného v dome, toho nič neznamenajúceho sluhu, aby on bol spolu s ním v strede. Nezavolal ani Petra, ani Jakuba, ani Jána. Najväčší v nebeskom kráľovstve je ten posledný, bezvýznamný. Na neho majú byť upriamené oči všetkých. Aj Ježiš sám sa identifikuje s týmto mladíkom v službe. On, Boh, ktorý si vzal prirodzenosť sluhu.

*Veru, hovorím vám*. Slovo veru tak trošku zastiera pôvodné Amen, hovorím vám. Najnovší ekumenický preklad sa k tomu vracia, lebo slovo Amen má svoju váhu. Neoznačuje len koniec niečoho a nie je to ani nejaké zbožné želanie (= *nech sa tak stane*). Amen je vyjadrenie záväzku. Ježiš slovom amen upozorňuje, že to, čo ide povedať, tvorí podstatu zmluvy, podstatu nového vzťahu medzi jeho Božím ľudom a Bohom. Komunita jeho učeníkov je veľmi vážne vyzvaná, aby si uvedomila veľkosť toho, čo ide byť prehlásené.

*Ak nebudete ako deti ... ak sa ponížite ako toto dieťa.* Ježiš s chlapcom sluhom uprostred svojich učeníkov hovorí dve podstatné požiadavky: byť ako dieťa a ponížiť sa ako dieťa. Byť sluhom a ponížiť sa k službe. Sme teda pozvaní prijať tieto dve výzvy. Kresťan sa má cítiť Božím sluhom. Iba vtedy sme vstúpili do kráľovstva, ak sa cítime v jeho službe. Koľkokrát sa však pristihneme pri tom, že sme to my, ktorý si chceme poslúžiť Božím kráľovstvom. Sme kresťania, aby sme boli lepší, sme kresťania, aby sme mali múdry spôsob života, sme kresťania, aby sa nám darilo. Sme kresťania, aby ľudia obdivovali našu vieru, našu dobrotu. Všetky tieto naše túžby vyzerajú veľmi pekne a zbožne. Nad nimi však stojí Ježišove slovo: Ak sa neobrátite a nebudete ako tento posledný bezvýznamný služobník v tomto dome – toto slovo odhaľuje, koľko sebectva môže byť skrytého v našej zdanlivej zbožnosti, v našich túžbach, ktoré, hoci sú úprimné, predsa nie sú dostatočne čisté.

Čo vlastne buduješ vo svojom živote? Čo hľadá tvoj duchovný život? To, aby si bol dobrý? Nik nie je dobrý, hovorí Ježiš, iba Boh. Hľadáme toľko vecí, nádejame sa, že budeme lepší ... Ježiš však hovorí, že nemusíš nikomu nič dokazovať, ani sebe. Iba byť sluhom, ktorý si nenárokuje na nijaké práva. Iba vtedy skutočne pocítiš, že ťa Ježiš má v náručí, že stojí vedľa teba, že si v strede všetkého a všetkých.

Často sa však stane, že nás Ježiš nájde pokorných a postaví nás do stredu a my sa na chvíľu cítime jeho. Ale po chvíli si uvedomíme, že sme v strede a začneme si nárokovať na to, aby sa nám darilo to a ono, aby nás druhí uznali, odmenili – nie peniazmi, nie sme predsa materialisti, ale úsmevom, pochopením. Preto Ježiš dodáva: *kto sa poníži ako tento chlapec/sluha*. Ak prežívanie postoja sluhu je podmienka vstupu, tak **aktívna ponížená služba** je podmienka zotrvania, ba čo viac, je meradlom veľkosti.

Ak by sme teda chceli preložiť slová evanjelia do našej reči, povedali by sme to takto: Amen, zaväzujem vás k tomuto moji učeníci: majte služobný postoj, ak chcete byť v Božom kráľovstve, ponížene slúžte, aby ste v ňom boli veľkí. A ak by ste nevedeli, komu máte slúžiť, tak tu sa opäť pozrite na tohto chlapca, otroka, bezvýznamného sluhu: Ak takého bezvýznamného prijmete v mojom mene, to prijmete vlastne mňa.

V strede nášho spoločenstva stojí Ježiš a drží si pevne pri sebe bezvýznamného sluhu, služobníka. Byť ako tento sluha, zostať ako on a slúžiť malým a bezvýznamným, ktorých má Ježiš v náručí, to je cesta pre kresťana a pre jeho spoločenstvo. Blažení tí, čo prestávajú hľadať veľkých, ktorí odhalia svoje falošné túžby pod náterom ctižiadostivých predsavzatí a ktorí sa odhodlajú nebyť ničím iným, len sluhom Božím a sluhom svojich bratov, tých posledných, ale i tých, ktorí ešte stále hľadajú, kto je ten najväčší v Božom kráľovstve.

Ježišove slovo nám ukázalo prvé základy kresťanského spoločenstva. A sú tu aj pramene riešenia všetkých problémov v spoločenstve. Neriešme problémy spoločenstva pokiaľ nepremeditujeme 18. kapitolu Matúšovho evanjelia. Ak nám Pán dá celý tento rok 2019, možno to stihneme.

1. Veľmi pekne to vidieť v statiach od sv. Marka: Mk 4,10; Mk 10,10 a inde. [↑](#footnote-ref-1)
2. Origenes [↑](#footnote-ref-2)